Марко Ганчев
Песен за зимните приятели

chitanka.info

Когато екне вой от бури

и вой от вълци се притури,

приятел трябва ни тогава.

Съвсем не стига само моя,

не е достатъчен и твоя,

а на приятелите броя

е нужно да се удвоява.

Отде обаче да се вземе

приятел през такова време,

дори през хубаво ги няма?

Щом няма други, то се знае,

приятел трябва да се вае

от сняг, приятелю, това е!

Готово! Ето че сте двама!

И нека вие вой от бури,

и вълчи вой да се притури —

снегът с приятел ни снабдява:

прибавям аз един при твоя,

прибавяш ти един при моя

и на приятелите броя

през зимата се удвоява…

1987

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.